Elisabeth Arnold (RV), 2003-05-05:
Jeg synes lige, at hr. Helge Adam Møller skulle modificere sin udtalelse lidt, altså det der med, at samtlige skulle bag tremmer.
Jeg går ud fra, at det er den dømte, der skal bag tremmer, og at de, når de har afsonet deres straf, godt må komme ud igen.
Det vil jeg gerne have hr. Helge Adam Møller til at bekræfte.
Jeg vil blot sige om fortiden for de civile agenter: Der har ikke været nogen regler for civile agenter før 1987.
Da blev det forbudt ved en lovændring.
Før den tid var der ingen regler på området.
Det var med andre ord op til politiet selv at finde ud af, hvad de kunne bruge af agenter og af meddelere i miljøet.
Der var fra retssystemet et ønske om, at der kom nogle regler på området.
Det gjorde der så, og det endte med et forbud.
Det første spørgsmål, man stiller sig, når man læser det her meget omfattende lovforslag, er jo spørgsmålet, om det virkelig er nødvendigt.
må man sige, at det kan være svært at forstå, at det skulle være nødvendigt for Danmark at gribe til så utraditionelle midler som civile agenter og en stærk begrænsning af aktindsigt for forsvarere og sigtede.
Der er opbrud i rækkerne.
Nogle tager til Sverige, nogle tager til Tyskland, fordi de med god grund føler sig jaget, det er de også.
Og der er succes med det samarbejde mellem politikredse og kommuner, som gør, at man ad økonomisk vej kan ramme en masse af den kriminalitet, som rockerne står for.
Der er derfor al mulig grund til at sige, at det her nok snarere er et spørgsmål om en borgerlig mærkesag, som endelig kan gennemføres.
Nu har man mulighed for at gøre det, som man har talt om i årtier.
Jeg synes alligevel, at jeg må sige her fra radikal side, at det er ude af proportioner.
Man sætter nemlig nogle fundamentale retspolitiske hensyn over styr med formodentlig ganske ringe effekt.
Det Radikale Venstre er modstander af det her forslag, og det er vi principielt af to grunde: For det første på grund af forslaget om civile agenter.
Vi er overbeviste om, at det ikke kan styres.
Vi er nervøse for, eller der er en risiko for, at kriminaliteten kan optrappes; politiet vil blive involveret i det kriminelle miljø; der vil være forbrydere, som har begået ganske alvorlig kriminalitet, der vil slippe for straf.
Det er tilsyneladende ikke noget, der bekymrer regeringen eller de borgerlige ordførere.
Og så må man sige, at al erfaring viser, at de meddelelser, politiet kan opnå ved disse agenters virke, meget sjældent eller i hvert fald ikke i stort omfang er nogle, som politiet kan stole på.
Jeg vil gerne citere en politimester, nemlig Jørgen Bro, som er en meget erfaren og en meget klog politimester, som går ind for forslaget - det skal jeg ikke lægge skjul på - men som siger advarende til Ritzaus Bureau den 14. marts: »Der vil med jævne mellemrum dukke sager op, hvor det lyser igennem, at der er tale om et hævnmotiv eller et forsøg på at trænge andre ud af markedet ved at give politiet nogle falske oplysninger. Det vil give anledning til nogle pinlige debatter både i retssalen og i offentligheden, og dem må vi så tage, siger Jørgen Bro.
« Det er selvfølgelig et ærligt standpunkt, men det er også en advarsel om, at der vil komme falske lodder i vægtskålen.
Der vil komme ubehagelige sager, hvor der er tale om bandeopgør, og ikke noget som helst om, at politiet opklarer noget kriminalitet.
Så vil jeg endelig også sige, at jeg erklærer mig fuldstændig enig med fru Anne Baastrup i, at Danmark er et lille land.
Det kræver selvfølgelig ikke det store for at erklære sig enig i det, men der er grænser for, hvad vi kan opnå af vidnebeskyttelse og anonymitet i et land som det danske, hvor det næsten er sådan, at bare vi har snakket et kvarter med et fremmed menneske i Danmark, opdager vi, at vi stort set er i familie eller har gået på samme skole eller har boet i samme by på et eller andet tidspunkt.
Der er masser af eksempler på mennesker, der er kommet i vanskeligheder, fordi man ikke kan gemme sig i Danmark.
Det er også på mange måder et meget overvåget land, og det vil sige, at muligheden for bare at forsvinde i mængden faktisk er ret beskeden i Danmark. Så civile agenter vender vi os fra Det Radikale Venstre imod.
For det andet er vi også meget bekymrede ved den udvidede adgang til at begrænse aktindsigt for forsvarer og for sigtede.
Jeg vil blot gentage, at jeg synes, det er stærke advarsler, der er kommet fra eksperthold,
selv om jeg godt ved, at man ikke skal lytte til smagsdommere, hvis man er regeringsparti.
Men der er folk, der faktisk ved meget om disse ting, som har advaret stærkt mod begrænsningen i aktindsigt.
Det er virkelig en krænkelse af fundamentale retsprincipper.
Så kan man selvfølgelig spørge, om der er noget som helst i det her, som Det Radikale Venstre er tilhænger af.
Det er der faktisk.
Vi synes faktisk, det er helt i orden at give øget mulighed for konfiskation af formuegoder, hvis man ikke kan dokumentere, at man er kommet til dem på rimelig vis.
Vi er også tilhængere af øgede aflytningsmuligheder i rufferisager.
Til slut vil jeg sige om processen, som ud over at den handler om den lovgivningsproces, vi har her, også er titlen på en roman af Franz Kafka, at den er hurtig og den er sjusket, og der er absolut ikke nogen grund til at rose regeringen på nogen som helst måde.
Der er masser af gråzoner.
Og omfanget af bemærkningerne, som er ganske stort, dokumenterer med al ønskelig tydelighed, at der er masser af uafklarede spørgsmål, ting, som kun kan afgøres, når vi kommer til de enkelte retssager.
Så står der minsandten i slutningen af fremsættelsestalen: »På den anførte baggrund har regeringen fundet det rigtigst at forelægge lovforslaget for Folketinget allerede nu, således at der vil være mulighed for, at de nødvendige lovændringer kan vedtages i denne folketingssamling.«
»Allerede nu« er den 23. april.
Så er der altså 3 uger tilbage af Folketingets arbejde.
Hvis det er regeringens mening om solidt og ordentligt lovgivningsarbejde, så forstår jeg ikke, hvor fru Birthe Rønn Hornbech har været henne, fru Birthe Rønn Hornbech, som har håndhævet kampen mod lovsjusk i mange, mange år!
Så står man her og siger, at man allerede nu vil fremsætte lovforslaget, så det kan nå at blive færdigt om 3 uger.
Ja, det er sandelig en flot proces.